
Tartáskorrekció felmérés alternatív értékelési rendszerrel középiskolás tanulók körében

Kulcsszavak: tartáskorrekció, egészséges testtartás, mozgásszegény életmód
A mozgásszegény életmód következtében a fiatal generáció körében egyre gyakrabban fordulnak elő ízületi kontraktúrák és funkcionális izomműködési problémák. Vizsgálatunk során felmértük a tanulók ízületi mozgásterjedelmét és a tartásért felelős izmok funkcionális működését. Kutatásunk eredményeivel szeretnénk segítséget nyújtani a tanulóknak, valamint a testnevelő és gyógytestnevelő tanároknak az állapotfelmérés szakaszában. Az alternatív értékelési rendszer segítségével az eddigieknél pontosabban szeretnénk monitorozni az ízületi kontraktúrákat és izomgyengeségeket. Ami az eredményeket illeti, a hamstring vizsgalátából kiderült, hogy a 108 tanulóból 58 tanulónak nem megfelelő a combhajlító izomcsoport nyújthatósága, melyből 9 lány és 49 fiú. Továbbá a hamstring nyújthatóság átlaga a fiúknál 79,04 fok, míg a lányoknál 86,5 fok. A csípőízület hajlékonyságát vizsgáló gyakorlatnál a felmért tanulókból több mint a fele nem tudta elvégezni helyesen a tesztet, 63 diáknak nem sikerült, ebből 19 lány és 44 fiú. Említésre méltó, 52 tanuló (15 lány, 37 fiú) alsó háti és ágyéki gerincszakasz eredménye, amely kötött, merev izomzatra utalhat.



